
Un nou standard pentru funcția publică: cadrul de competențe digitale, finalizat
COMUNICAT DE PRESĂ

Agenția Națională a Funcționarilor Publici (ANFP), Autoritatea pentru Digitalizarea României (ADR) și Institutul Național de Administrație (INA) au organizat vineri, 06 februarie 2026, conferința de închidere a proiectului dedicat dezvoltării unui cadru de competențe digitale generale pentru funcționarii publici din România, un demers strategic menit să sprijine transformarea digitală a administrației publice. Proiectul a fost realizat cu finanțare din partea Uniunii Europene prin Instrumentul de Sprijin Tehnic, gestionat de Task Force pentru Reforme şi Investiții (SG REFORM) a Comisiei Europene și implementat de Banca Mondială, în colaborare cu Comisia Europeană. Alături de ANFP, Autoritatea pentru Digitalizarea României (ADR) și Institutul Național de Administrație (INA) au participat la punerea în practică a proiectului. 

Obiectivul general al proiectului a fost elaborarea unui cadru de competențe digitale care să completeze competențele generale prevăzute în Codul Administrativ (Anexa 8).

Cadrul propus include șapte categorii de competențe, primele cinci aliniate la DigComp (cadrul european de competențe digitale) și DigCompRO (cadrul european transpus în legislaţia românească), iar ultimele două adaptate nevoilor specifice ale administrației publice:
· Alfabetizarea digitală în administrația publică;
· Comunicare și colaborare digitală;
· Conținut digital și servicii publice digitale;
· Utilizarea sigură, responsabilă și durabilă a resurselor;
· Rezolvarea problemelor cu ajutorul tehnologiilor digitale;
· Transformarea digitală în administrația publică;
· Leadership digital și guvernanță digitală în administrația publică.

Proiectul a furnizat, de asemenea, o clasificare a rolurilor și funcțiilor pentru personalul TIC din instituțiile publice, precum și recomandări pentru integrarea cadrului în reglementări și în procesele de formare profesională.

Evenimentul care a marcat finalizarea proiectului a reunit reprezentanți ai Guvernului României, Comisiei Europene, Băncii Mondiale şi ai instituțiilor partenere, mediului academic și privat, dar și experți internaționali şi reprezentanţi ai instituţiilor şi autorităţilor publice, care au discutat rezultatele proiectului, relevanța europeană a cadrului și perspectivele privind operaționalizarea competențelor digitale în administrația publică.

Declarații ale oficialilor prezenţi la eveniment
Oana GHEORGHIU, Viceprim-ministru, Guvernul României
„Transformarea digitală nu este doar despre sisteme, platforme sau rapoarte. Este, înainte de toate, despre oameni, despre munca funcționarilor publici de zi cu zi și despre dorința de a face lucrurile mai bine pentru cetățeni, prin dezvoltarea competențelor necesare livrării unor servicii în pas cu așteptările acestora și cu dezvoltarea societății.
 
Astăzi vorbim despre competențe digitale nu pentru a pune etichete, nu pentru a sancționa și nu pentru a crea noi bariere. Dimpotrivă, vorbim despre a oferi un cadru comun, aliniat la cerințele europene (cadrul european de competențe digitale pentru cetățeni DigComp 3.0), clar și coerent pentru ceea ce deja faceți și despre a crea șanse reale și transparente de acces în funcția publică și de dezvoltare a carierei funcționarilor publici.”

Judit ROZSA, Director SG REFORM, Comisia Europeană 
„Gradul de maturitate digitală al administrațiilor publice este un factor decisiv pentru competitivitatea unei țări. Prin Planul Național de Redresare și Reziliență, România a alocat aproximativ 1,4 miliarde EUR pentru digitalizarea administrației publice. Pentru ca aceste investiții să se traducă într-o capacitate administrativă reală, instituțiile publice au nevoie de personal cu competențele adecvate. Cadrul de competențe digitale dezvoltat prin intermediul acestui proiect integrează competențele digitale în toate procesele de resurse umane — recrutare, promovare și formare — și transpune standardele europene privind competențele digitale într-un model operațional pentru reforma funcției publice. România trebuie acum să ancoreze ferm competențele digitale în procesul său de transformare digitală, să treacă de la formări sporadice la o abordare bazată pe nevoi și să asigure responsabilități clare și coordonare între instituții.”

Yasser EL-GAMMAL, Country Manager, Banca Mondială
„România are nevoie de un cadru coerent și orientat spre viitor pentru competențele digitale, care să stabilească așteptări clare la nivelul instituțiilor, recunoscând totodată diversitatea rolurilor din administrația publică. Printr-un efort comun, avansăm cu două dintre cele mai ambițioase teme aflate pe agenda de reformă a țării: managementul resurselor umane și transformarea digitală. Am dezvoltat un cadru care integrează principii de legalitate, echitate, securitate și de utilizare responsabilă a datelor și etică în utilizarea inteligenței articifiale. Abordarea Băncii Mondiale în ce privește transformarea digitală are în vedere nu doar tehnologie, ci se referă și la construirea de instituții capabile, dotate cu competențe care pot susține guvernarea digitală nu doar azi, ci și în următorul deceniu. În cadrul parteneriatului nostru de lungă durată cu România, continuăm să rămânem angajați în sprijinirea reformelor care oferă servicii publice mai bune, mai echitabile și mai reziliente pentru toți cetățenii”.

Vasile-Felix COZMA, Președinte ANFP
„Acest proiect demonstrează că atunci când instituțiile publice colaborează, când există viziune și sprijin european, putem construi instrumente moderne, relevante și durabile. Cadrul de competențe digitale pentru funcționarii publici poate fi promovat, cu sprijinul Comisiei Europene, ca model pentru alte administrații publice din Uniunea Europeană. Este o realizare care poziționează România ca actor activ în transformarea digitală europeană.”

Ioana Roxana MELENCIUC-IOAN, Președinte INA
„Acest proiect arată cât de important este parteneriatul dintre instituțiile publice și organizațiile internaționale pentru a accelera transformarea digitală a administrației. Nu vorbim doar despre tehnologii, ci despre modul în care pregătim oamenii și instituțiile pentru schimbare. Trebuie să anticipăm nevoile de dezvoltare și să construim programe de formare care să le ofere funcționarilor competențele necesare pentru a lucra mai eficient și mai aproape de cetățeni. Ritmul schimbărilor și extinderea utilizării inteligenței artificiale în sectorul public ne arată că următorul pas este definirea unui cadru clar de utilizare și reglementare a acestor tehnologii, astfel încât administrația să poată valorifica inovația în mod responsabil și strategic.”

Dragoș Cristian VLAD, Președinte ADR
„Autoritatea pentru Digitalizarea României promovează si susţine măsurile cheie de consolidare a capacităţii de furnizare de servicii publice digitale eficiente în România. Proiectul de faţă adaugă valoare investiţiilor în infrastructuri şi eforturilor de dezvoltare a maturităţii digitale în administraţia publică, prin stabilirea standardelor competenţelor digitale ale funcţionarilor publici şi prin definirea rolului şi funcţiei TIC în administraţie, aliniat cadrului european. Operaţionalizarea propunerii în integralitatea sa va contribui substanţial la adoptarea tehnologiilor inovative de către administraţia publică centrală şi locală.”

Dezbaterile din cadrul conferinţei au analizat:
· Rezultatele proiectului, prezentate de experții Băncii Mondiale;
· Corelarea cadrului cu DigCompRO și relevanța europeană;
· Importanța rolurilor TIC în administrația publică;
· Integrarea competențelor digitale în procesele de management al resurselor umane;
· Perspectivele privind competențele digitale în contextul AI.

Cadrul de competenţe digitale dezvoltat prin proiect contribuie la profesionalizarea funcției publice și la creșterea capacității instituțiilor de a furniza servicii publice moderne, eficiente și centrate pe cetățean. Cadrul poate servi, totodată, drept model pentru alte administrații publice europene, având potențialul de a contribui la armonizarea competențelor digitale la nivelul UE.
Detalii despre proiect pot fi consultate aici: https://tinyurl.com/yf65z6ay (livrabilele urmează să fie publicate).

